**Информация за текущото състояние на "БУЛ БИО - НЦЗПБ" ЕАД**

**"БУЛ БИО - НЦЗПБ" ЕАД** с ЕИК 207939249 е еднолично акционерно дружество с предмет на дейност производство и реализация в страната и в чужбина на ваксини, серуми, алергени, кръвни продукти, имуностимулатори, диагностични препарати и други препарати за диагностика, лечение и профилактика, извършване на търговия на едро с лекарствени продукти и медицински изделия, както и всяка друга дейност, незабранена от закона при спазване на лицензионните и разрешителни режими Дружеството е преобразувано от ЕООД в ЕАД с решение на министъра на здравеопазването от 14.11.2023 г., вписано в Търговския регистър и регистъра на ЮЛНЦ на 09.08.2024 г.

Дружеството е правоприемник на производствената част на Националния център по заразни и паразитни болести - НЦЗПБ, запазва статута си на производител по ЗЛПХМ от ИАЛ и е притежател на регистрациите за произвежданите лекарства и медицински изделия за in vitro диагностични цели. Изграден като съвременна биотехнологична структура, Бул Био - НЦЗПБ ЕАД задоволява голяма част от нуждите на страната от висококачествени, ефективни и безопасни препарати за лечение, профилактика и диагностика на инфекциозни заболявания. Продукцията на компанията отговаря на най-високите изисквания на международните стандарти ISO, GMP, както и на регулациите на Световната здравна организация (СЗО) и ЕС. Ваксините, произведени в „Бул Био – НЦЗПБ“ ЕАД се изнасят в повече от 140 страни по света. Основната стратегическа цел в дейността му е системно и адекватно да оценява своята технологична и иновационна компетентност и да използва максимално технологичния си опит като така осигурява страната с висококачествени биопрепарати (голяма част от които са уникални и стратегически), отговарящи на изискванията на Европейската Фармакопея и СЗО, произвеждани в условията на Добрата Производствена Практика и ЗЛПХМ, основаващи се на политиката и стратегията на МЗ за борба със заразните и паразитни болести, така както и осигуряване на жизнено важни ваксини за голяма част от света директно или през СЗО (чрез UNICEF или индиректно през LG Chem).

Към 31.12.2023 г. дружеството регистрира текущ финансов резултат печалба в размер на 320 хил. лв. Запазва се положителната тенденция от предходните години към отчитане на положителен текущ финансов резултат. Общо финансовият резултат е намален от 1 676 хил. лв. за 2022 г. на 306 хил. лв. за 2023 г., или с 1 370 хил. лв. Общо резервите на дружеството са намалени от 36 157 хил. лв. за 2022 г. до 36 096 хил. лв. за 2023 г. Записаният капитал към 31.12.2023 г. е в размер на 33 313 хил. лв., като е увеличен със 7 560 спрямо 2022 г. Собственият капитал е увеличен от 63 586 хил. лв. за 2022 г. до 69 715 хил. лв. за 2023 г.

Общо приходите (31 224 хил. лв. към 31.12.2023 г.) се формират главно от приходи от продажба на продукция и на предоставени услуги (ваксини, имуностимулатори, човешки кръвни продукти, диагностични препарати, алергени, серуми и др.) – 30 692 хил. лв., както и 350 хил. лв. от други приходи, 182 хил. лв. са безвъзмездни средства предоставени от държавата, 443 хил. лв. са финансови приходи. Общо разходите на дружеството към 31.12.2023г. са в размер на 30 904 хил. лв., като 30 627 хил. лв. са общо разходи от оперативна дейност, финансови разходи в размер на 628 хил. лв. и разходи за данъци 92 хил. лв.

Към 30.06.2024 г. дружеството регистрира текуща печалба от 37 хил. лв. Общо приходите за периода са в размер на 19 146 хил. лв., а общо разходите са в размер на 19 109 хил. лв. Просрочени задължения за посочения период липсват.

Информация за финансовите отчети на дружеството, анализи и доклади за дейността може да бъде намерена в Търговския регистър и РЮЛНЦ към Агенция по вписванията и на електронно-информационна система за публичните предприятия - <https://reports.appk.government.bg/Public/Public/Organizations> поддържана от АППК.